༥༣༣༽༄། ། མི་མ་ཡིན་གྱི་གནོད་པར་བྱང་ཆུབ་ཐུགས་ཀྱི་བདུད་རྩིའི་དཀར་གཏོར་འབྱིན་པ། ། »» ཨོཾ་སྭསྟི། གྲགས་པའི་དབང་ཕྱུག་དཔལ་ལྡན་འགྲོ་བའི་མགོན། ། ཡོན་ཏན་འབྱུང་གནས་ནོར་བུ་རིན་པོ་ཆེ། ། འཁོར་བའི་ཚད་པ་སེལ་བའི་མ་གྷི་ཏ། ། བླ་མ་ཁྱེད་ཀྱི་ཞབས་ལ་གཙུག་གིས་འདུད། ། སློབ་དཔོན་པའི་སྐུ་ཁམས་དེ་རྒྱུ་ཕྲག་དོག་དང་ཞེ་སྡང་ལགས་པས། དེ་བཤགས་ཤིང་སྡོམ་ལ། བྱང་ཆུབ་ཀྱི་ཐུགས་རིན་པོ་ཆེས་འགྲོ་བའི་སྡུག་བསྔལ་སེལ་ཞིང་། བྱང་ཆུབ་རིན་པོ་ཆེ་ལ་འགོད་པའི་དམ་བཅའ་བྱེད་པ་དང་། ནད་རང་གིས་སེམས་ཅན་ཐམས་ཅད་ཀྱི་ནད་དག་པའི་སྨོན་ལམ་བསམ་པ་དང་འདྲེས་པར་གདབ་པ་དང་། ནད་དེ་རང་གདོད་ནས་སྐྱེ་བ་མེད་པར་གོ་ཞིང་ནད་དེ་རང་གི་ངང་ལ་སེམས་གཞན་དུ་མ་ཡེངས་པར། ཉིན་ཕྲིལ་ཕྲིལ་མཚན་ཡལ་ཡལ་བཞག་པས། ནད་རང་སར་དག་པ་ཁོ་རང་གཤིས་ཡིན་པས། ཐུགས་སྐད་ཅིག་ཙམ་ཡང་མ་ཡེངས་པ་གལ་ཆེ། ཇི་ལྟར་གཙུབ་ཤིང་རྟེན་འབྲེལ་ལ། ། མེ་ནི་འབྱུང་བར་ངེས་པ་ལས། ། ཡེངས་ཤིང་འཕྲོ་ནི་བཅད་གྱུར་ན། ། འབྲས་བུ་མེད་པར་འགྱུར་བ་ལྟར། ། བཟླས་བརྗོད་དཀའ་ཐུབ་དེ་འདྲར་གསུང་། ། དེ་ན་སྐད་ཅིག་ཙམ་ཡང་ཁྱེད། ། ནད་ཀྱི་ངང་ལ་མ་ཡེངས་ཞུ། ། རྐྱེན་ཤིང་ཕུང་དམར་པོ་གཅིག་བསྐྱུར་བ་ལས་སམ། བཙན་གཅིག་གི་གནོད་པ་ཡོད་པས། དེ་ལ་བྱང་ཆུབ་ཀྱི་ཐུགས་ཀྱི་བདུད་རྩིར་བྱིན་གྱིས་བརླབས་པའི་དཀར་གཏོར་བྱིན་ལ། ཁོའི་གནོད་པ་ཞི་བའི་བདེན་པ་བདར། ཁོ་ལ་གནོད་པས་རང་ལ་གནོད་པ་ཡིན། ཁོ་བདེ་ན་རང་ཡང་བདེ་ནས་འོང་བས་ཞེ་ཐག་པ་ནས་དགེ་བའི་རྩ་བ་ཅི་བྱེད་ཁོས་གཙོ་བོ་བྱས་པའི་སེམས་ཅན་ཐམས་ཅད་ཀྱི་ཆེད་དུ་བྱའོ། ། ། ། ««